(37)

jiddaħħlu l-Artikoli 176a sa 176c li ġejjin: “Artikolu 176a Valutazzjoni interna tal-iskala tal-kwalità kreditizja għal bonds u self 1. Għal bond jew self li għalih valutazzjoni tal-kreditu minn ECAI nominata mhix disponibbli u li għalih id-debituri ma ddepożitawx kollateral li tilħaq il-kriterji mniżżla fl-Artikolu 214 jista' jiġi assenjat skala tal-kwalità kreditizja 2 jekk il-kriterja kollha mniżżla fil-paragrafi 3 u 4 jiġu ssodisfati fir-rigward tal-bond jew is-self. 2. Għal bond jew self li għalih valutazzjoni tal-kreditu minn ECAI nominata mhix disponibbli u li għalih id-debituri ma ddepożitawx kollateral li tilħaq il-kriterji mniżżla fl-Artikolu 214, apparti mill-bond jew self assenjat skala tal-kwalità kreditizja 2 taħt paragrafu 1, jista' jiġi assenjat skala tal-kwalità kreditizja 3 jekk il-kriterji kollha mniżżla fil-paragrafi 3 u 5 jiġu ssodisfati fir-rigward tal-bond jew is-self. 3. Il-kriterji f'dan il-paragrafu huma kif ġej: (a) il-valutazzjoni tal-kreditu interna tal-impriża tal-assigurazzjoni jew tal-assigurazzjoni stess għall-bond jew is-self tissodisfa r-rekwiżiti elenkati fl-Artikolu 176b; (b) bond jew self maħruġ minn kumpanija li ma jappartjenix għall-istess grupp korporat bħall-impriża tal-assigurazzjoni jew tar-riassigurazzjoni; (c) bond jew self mhux maħruġ minn kumpanija li hija impriża tal-assigurazzjoni jew tar-riassigurazzjoni, istituzzjoni tal-kreditu, ditta tal-investiment, istituzzjoni finanzjarja, AIFM, kumpanija tal-ġestjoni tal-investiment UCITS, istituzzjoni għall-provvediment tal-irtirar okkupazzjonali jew impriża mhux regolata li qed twettaq attivitajiet finanzjarji; (d) l-ebda pretenzjoni fuq il-kumpanija emittenti tal-bond jew self ma tikklassifka bħala privileġġata fuq il-bond jew is-self, ħlief għall-pretensjonijiet li ġejjin: (i) pretensjonijiet statutorji u pretensjonijiet minn fornituri ta' faċilità ta' likwidità sakemm dawk il-pretensjonijiet statutorji u pretensjonijiet minn fornituri ta' faċilità ta' likwidità, b'mod aggregat ma jkunux materjali meta mqabbla mad-dejn privileġġat kumplessiv tal-kumpanija emittenti; (ii) pretensjonijiet minn fiduċarji; (iii) pretensjonijiet minn kontropartijiet derivattivi; (e) il-bond jew is-self jipprovdu pagament ta' tifdija fiss fid-data tal-maturità jew qabilha, barra mill-pagamenti regolari b'rata tal-imgħax fissa jew varjabbli; (f) it-termini kuntrattwali u l-kundizzjonijiet tal-bond jew tas-self jipprovdu għal dan: (i) il-mutwatarju huwa obbligat li jipprovdi data finanzjarja awditjata lill-mutwanti minn tal-inqas annwalment; (ii) il-mutwatarju huwa obbligat li jinnotifika lill-mutwanti dwar kwalunkwe avvenitment li jista' materjalment jaffettwa r-riskju tal-kreditu tal-bond jew tas-self; (iii) il-mutwatarju mhuwiex intitolat li jibdel it-termini u l-kundizzjonijiet tal-bond jew tas-self unilateralment, u lanqas ma jagħmel tibdiliet oħra lin-negozju tiegħu li jista' materjalment jaffettwa r-riskju tal-kreditu tal-bond jew tas-self; (iv) l-emittent huwa pprojbit milli joħroġ dejn ġdid mingħajr ftehim minn qabel mal-impriża tal-assigurazzjoni jew tar-riassigurazzjoni; (v) dak li jikkostitwixxi avveniment ta' inadempjenza huwa definit b'mod li huwa speċifiku għall-ħruġ u għall-emittent; (vi) dak li ser jiġri huwa bidla tal-kontroll; (g) il-bond jew is-self maħruġ minn kumpanija li tissodisfa l-kriterja kollha li ġejjin: (i) il-kumpanija hija kumpanija b'responsabbiltà limitata; (ii) il-kumpanija għandha l-uffiċju prinċipali tagħha f'pajjiż li huwa membru taż-ŻEE; (iii) aktar minn 50 % tad-dħul annwali tal-kumpanija huwa ddenominat f'muniti ta' pajjiżi li huma membri taż-ŻEE jew tal-OECD; (iv) il-kumpanija operat mingħajr avveniment kreditizju matul tal-anqas dawn l-aħħar 10 snin; (v) minn tal-inqas waħda mill-kundizzjonijiet li ġejjin hija ssodisfata fir-rigward ta' kull waħda minn l-aħħar tliet snin finanzjarji li jispiċċaw qabel id-data li fiha jiġi kkalkulat ir-Rekwiżit Kapitali tas-Solvenza: — il-fatturat annwali tal-kumpanija jaqbeż EUR 10 000 000; — it-total tal-karta bilanċjali tal-kumpanija jaqbeż EUR 10 000 000; — in-numru ta' persunal impjegat mill-kumpanija jaqbeż 50; (vi) is-somma tal-qligħ annwali tal-kumpanija qabel l-imgħax, it-taxxa, id-deprezzament u l-ammortizzament (“EBITDA”) matul l-aħħar ħames snin finanzjarji hija aktar minn 0; (vii) id-dejn totali tal-kumpanija fl-aħħar tas-sena finanzjarja l-aktar riċenti li għaliha huma disponibbli figuri, mhuwiex għola minn 6,5 darbiet il-medja tal-flussi ta' flus ħielsa annwali tal-kumpanija matul l-aħħar ħames snin finanzjari; (viii) il-medja tal-EBITDA tal-kumpanija matul l-aħħar ħames snin finanzjari mhix aktar baxxa minn 6,5 darbiet l-ispiża tal-imgħax tal-kumpanija għas-sena finanzjarja l-aktar riċenti li għaliha huma disponibbli figuri; (ix) id-dejn nett tal-kumpanija fl-aħħar tas-sena finanzjarja l-aktar riċenti li għaliha huma disponibbli figuri, mhuwiex għola minn 1,5 darba l-ekwità totali tal-kumpanija fl-aħħar tas-sena finanzjarja. 4. Ir-rendiment tal-bond jew tas-self, u r-rendiment fuq kwalunkwe bond jew self b'termini u kundizzjonijiet kuntrattwali simili maħruġa mill-istess kumpanija fit-tliet snin finanzjarji ta' qabel, mhux għola mill-għola mill-valuri li ġejjin: (a) il-medja tar-rendiment fuq iż-żewġ indiċi determinati f'konformità mal-paragrafu 6; (b) is-somma ta' 0,5 % u r-rendiment fuq l-indiċi tilħaq ir-rekwiżit fil-punt (d) ta' dak il-paragrafu. 5. Ir-rendiment tal-bond jew tas-self, u r-rendiment fuq bonds jew self b'termini u kundizzjonijiet kuntrattwali simili maħruġ mill-istess kumpanija fit-tliet snin finanzjarji ta' qabel, mhux ogħla mill-valuri li ġejjin: (a) il-medja tar-rendiment fuq iż-żewġ indiċijiet determinati f'konformità mal-paragrafu 7; (b) is-somma ta' 0,5 % u r-rendiment fuq l-indiċi li tilħaq ir-rekwiżit fil-punt (b) ta' dak il-paragrafu. 6. Għall-finijiet tal-paragrafu 4, l-impriża tal-assigurazzjoni u tar-riassigurazzjoni għandha tiddetermina, għall-bond jew is-self imsemmi fil-paragrafu 1, ir-rendiment, fil-ħin tal-ħruġ ta' dak il-bond jew is-self, fuq żewġ indiċijiet li jissodisfaw ir-rekwiżiti kollha li ġejjin: (a) iż-żewġ indiċijiet huma indiċijiet wesgħin għal bonds innegozjati li għalihom valutazzjoni tal-kreditu esterna hija disponibbli; (b) il-bonds negozjati kostitwenti fiż-żewġ indiċijiet huma denominati fl-istess munita bħall-bond jew is-self; (c) il-bonds negozjati kostitwenti fiż-żewġ indiċijiet għandhom data ta' maturità simili bħal tal-bond jew is-self; (d) wieħed miż-żewġ indiċijiet jikkonsisti f'bonds innegozjati tal-iskala tal-kwalità kreditizja 2; (e) wieħed miż-żewġ indiċijiet jikkonsisti f'bonds innegozjati tal-iskala tal-kwalità kreditizja 4. 7. Għall-finijiet tal-paragrafu 5, l-impriża tal-assigurazzjoni u tar-riassigurzzjoni għandha tiddetermina, għall-bond jew is-self msemmi fil-paragrafu 2, ir-rendiment, fil-ħin tal-ħruġ ta' dak il-bond jew is-self, fuq żewġ indiċijiet li jissodisfaw ir-rekwiżiti kollha li ġejjin: (a) iż-żewġ indiċijiet jissodisfaw ir-rekwiżiti mniżżla fil-punti (a), (b) u (c) tal-paragrafu 6; (b) wieħed miż-żewġ indiċijiet jikkonsisti f'bonds innegozjati tal-iskala tal-kwalità kreditizja 3; (c) wieħed miż-żewġ indiċijiet jikkonsisti f'bonds innegozjati tal-iskala tal-kwalità kreditizja 4. 8. Għall-finijiet tal-paragrafu 4, fejn il-bond jew self imsemmi fil-paragrafu 1 għandu karatteristiċi, minbarra dawk relatati mar-riskju tal-kreditu jew illikwidità, li materjalment huma differenti mill-karatteristiċi tal-bonds negozjati kostitwenti fiż-żewġ indiċijiet determinati f'konformità mal-paragrafu 6, l-impriża tal-assigurazzjoni jew tar-riassigurazzjoni għandha taġġusta r-rendiment fuq il-bond jew is-self biex tirrifletti dawk id-differenzi. 9. Għall-finijiet tal-paragrafu 5, fejn il-bond jew self imsemmi fil-paragrafu 2 għandu karatteristiċi, minbarra dawk relatati mar-riskju tal-kreditu jew illikwidità, li materjalment huma differenti mill-karatteristiċi tal-bonds negozjati kostitwenti fiż-żewġ indiċijiet determinati f'konformità mal-paragrafu 7, l-impriża tal-assigurazzjoni jew tar-riassigurazzjoni għandha taġġusta r-rendiment fuq il-bond jew is-self biex tirrifletti dawk id-differenzi. Artikolu 176b Rekwiżiti għal valutazzjoni kreditizja interna proprja tal-bonds u tas-self ta' impriża Ir-rekwiżiti li għandhom jiġu ssodisfati għall-finijiet tal-punt (a) tal-Artikolu 176a(3) minn impriża tal-assigurazzjoni jew tar-riassigurazzjoni tal-valutazzjoni kreditizja interna proprja tal-bonds u tas-self għandhom ikunu kif ġej: (a) il-bond jew is-self huwa allokat skala tal-kwalità kreditizja fuq il-bażi ta' valutazzjoni kreditizja interna proprja; (b) l-impriża tal-assigurazzjoni jew tar-riassigurazzjoni hija kapaċi turi għas-sodisfazzjon tal-awtorità superviżorja li l-valutazzjoni kreditizja interna proprja, u l-allokazzjoni ta' skala tal-kwalità kreditizija lill-bond jew lis-self fuq il-bażi ta' dik il-valutazzjoni, hija affidabbli u tirrifletti sew ir-riskju tal-firxa tal-bond jew tas-self li jinsab fis-submodulu speċifikat fil-punt (d) tat-tieni subparagrafu tal-Artikolu 105(5) tad-Direttiva 2009/138/KE; (c) il-valutazzjoni kreditizja interna proprja tqis il-fatturi kollha li jista' jkollhom effett materjali fuq ir-riskju kreditizju assoċjat mal-bond jew is-self, inklużi l-fatturi li ġejjin: (i) il-pożizzjoni kompetittiva tal-emittent; (ii) il-kwalità tal-ġestjoni tal-emittent; (iii) il-politiki finanzjarji tal-emittent; (iv) ir-riskju tal-pajjiż; (v) l-effett ta' kwalunkwe patt li jkun fis-seħħ; (vi) l-istorja tal-prestazzjoni finanzjarja tal-emittent, inkluż in-numru ta' snin li ilu jopera; (vii) id-daqs u l-livell ta' diversità tal-attivitajiet tal-emittent; (viii) l-impatt kwantitattiv fuq il-profil tar-riskju tal-emittent u l-proporzjonijiet finanzjarji tiegħu minħabba li jkun ħareġ il-bond jew is-self; (ix) l-istruttura tas-sjieda tal-emittent; (x) il-kumplessità tal-mudell ta' negozju tal-emittent; (d) il-valutazzjoni tal-kreditu interna proprja tuża l-informazzjoni kwantitattiva u kwalitattiva rilevanti kollha; (e) il-valutazzjoni tal-kreditu interna proprja, l-allokazzjoni tal-iskala tal-kwalità kreditizija fuq il-bażi ta' dik il-valutazzjoni u l-informazzjoni użata biex tiġi appoġġjata l-valutazzjoni tal-kreditu interna proprja hija dokumentata; (f) il-valutazzjoni tal-kreditu interna proprja tqis il-karatteristiċi tal-assi kumparabbli li għalihom valutazzjoni tal-kreditu minn ECAI nnominata hija disponibbli; (g) il-valutazzjoni tal-kreditu interna proprja tqis xejriet tal-prestazzjoni finanzjarja tal-emittent; (h) il-valutazzjoni tal-kreditu interna proprja hija proċeduralment indipendenti mid-deċiżjoni ta' sottoskrizzjoni; (i) l-impriża tal-assigurazzjoni u tar-riassigurazzjoni regolarment tirrevedi l-valutazzjoni tal-kreditu interna proprja.’; Artikolu 176c Valutazzjoni interna tal-iskala tal-kwalità kreditizja għal bonds u self ibbażata fuq mudell intern approvat 1. Dan l-Artikolu għandu japplika fiċ-ċirkustanzi li ġejjin: (a) l-impriża tal-assigurazzjoni jew tar-riassigurazzjoni tkun ikkonkludiet ftehim (“ftehim ta' koinvestiment”) biex tinvesti f'bonds u self b'mod konġunt ma' entità oħra; (b) li l-entità l-oħra (‘il-koinvestitur’) tkun waħda minn dawn jew aktar: (i) istituzzjoni kif definita fil-punt (3) tal-Artikolu 4(1) tar-Regolament (UE) Nru 575/2013 li tuża l-Approċċ Ibbażat fuq il-Klassifikazzjonijiet Interni msemmi fl-Artikolu 143(1) ta' dak ir-Regolament; (ii) impriża tal-assigurazzjoni jew tar-riassigurazzjoni li tuża mudell intern f'konformità mal-Artikolu 100 tad-Direttiva 2009/138/KE; (c) skont il-ftehim ta' koinvestiment, l-impriża tal-assigurazzjoni jew tar-riassigurazzjoni u l-koinvestitur jinvestu flimkien f'bonds u self li għalihom valutazzjoni tal-kreditu minn ECAI nnominata mhix disponibbli u li għalihom id-debituri ma jkunux iddepożitaw kollateral li jissodisfa l-kriterji mniżżla fl-Artikolu 214; (d) il-ftehim tal-koinvestiment jipprovdi li l-koinvestitur jaqsam mal-impriża tal-assigurazzjoni jew tar-riassigurazzjoni il-probabbiltajiet ta' inadempjenza prodotta mill-Approċċ Ibbażat fuq il-Klassifikazzjonijiet Interni jew, kif applikabbli, l-iskala tal-kwalità kreditizja prodotta mill-mudell intern tiegħu għall-bonda u s-self imsemmi fil-punt (c) għall-għan li tiġi użata dik l-informazzjoni għall-kalkolazzjoni tar-Rekwiżit Kapitali tas-Solvenza tal-impriża tal-assigurazzjoni jew tar-riassigurazzjoni. 2. Jekk il-kriterji kollha mniżżla fil-paragrafi 3 sa 6 jiġu ssodisfati, il-bonds u s-self imsemmija fil-punt (c) tal-paragrafu 1 għandhom jiġu assenjati skala tal-kwalità kreditizja determinata kif ġej: (a) f'każ fejn il-koinvestitur jaqa' taħt il-punt (i) tal-paragrafu 1(b), l-iskala tal-kwalità tal-kreditu għandha tiġi ddeterminata fuq il-bażi tal-probabbiltajiet l-aktar riċenti ta' inadempjenza li l-Approċċ Ibbażat fuq il-Klassifikazzjonijiet Interni pproduċa; (b) f'każ fejn il-koinvestitur jaqa' taħt il-punt (ii) tal-paragrafu 1(b), l-iskala tal-kwalità kreditizja għandha tkun l-iskala tal-kwalità kreditizja prodotta mill-mudell intern. 3. Il-kriterji f'dan il-paragrafu huma kif ġej: (a) l-emittent ta' kull bond jew self ma jappartjenix għall-istess grupp korporat bħall-impriża tal-assigurazzjoni jew tar-riassigurazzjoni; (b) l-emittent mhuwiex impriża tal-assigurazzjoni jew tar-riassigurazzjoni, istituzzjoni tal-kreditu, ditta tal-investiment, istituzzjoni finanzjarja, AIFM, kumpanija tal-ġestjoni tal-investiment UCITS, istituzzjoni għall-provvediment tal-irtirar okkupazzjonali jew impriża mhux regolata li qed twettaq attivitajiet finanzjarji; (c) l-emittent għandu l-uffiċċju prinċipali tiegħu f'pajjiż li huwa membru taż-ŻEE; (d) aktar minn 50 % tad-dħul annwali tal-emittent huwa ddenominat f'muniti ta' pajjiżi li huma membri taż-ŻEE jew tal-OECD; (e) minn tal-inqas waħda mill-kundizzjonijiet li ġejjin hija ssodisfata għal kull waħda minn l-aħħar tliet snin finanzjarji li jispiċċaw qabel id-data tar-Rekwiżit Kapitali tas-Solvenza li qed jiġi kkalkulat: — il-fatturat annwali tal-emittent jaqbeż EUR 10 000 000; — it-total tal-karta bilanċjali tal-emittent jaqbeż EUR 10 000 000; — in-numru ta' persunal impjegat mill-emittent jaqbeż 50; 4. Il-kriterji f'dan il-paragrafu huma kif ġej: (a) il-ftehim ta' koinvestiment jiddefinixxi t-tipi ta' bonds u ta' self li jiġu sottoskritti, u l-kriterji ta' valutazzjoni applikabbli; (b) il-koinvestitur jipprovdi lill-impriża tal-assigurazzjoni jew tar-riassigurazzjoni b'biżżejjed dettalji dwar il-proċess ta' sottoskrizzjoni, inklużi l-kriterji użati, l-istruttura organizzazzjonali tal-koinvestitur u l-kontrolli mwettqa mill-koinvestitur; (c) il-koinvestitur jipprovdi lill-impriża tal-assigurazzjoni jew tar-riassigurazzjoni bid-data dwar l-applikazzjonijiet kollha għall-bonds u s-self li jiġu sottoskritti; (d) il-koinvestitur jipprovdi lill-impriża tal-assigurazzjoni jew tar-riassigurazzjoni bid-dettalji tad-deċiżjonijiet kollha biex jiġu approvati jew irrifjutati l-applikazzjonijiet għall-bonds u s-self li se jiġu sottoskritti; (e) il-koinvestitur iżomm skopertura ta' minn tal-inqas 20 % tal-valur nominali ta' kull bond u self; (f) il-proċess ta' sottoskrizzjoni huwa l-istess bħall-proċess ta' sottoskrizzjoni segwit mill-koinvestitur għall-investimenti l-oħra tiegħu f'bonds jew self komparabbli; (g) l-impriża tal-assigurazzjoni jew tar-riassigurazzjoni tinvesti f'bonds jew self tat-tipi msemmija fil-punt (a) li għalihom il-koinvestitur jiddeċiedi li japprova l-applikazzjoni għal bond jew self; (h) il-koinvestitur jipprovdi lill-impriża tal-assigurazzjoni jew tar-riassigurazzjoni b'informazzjoni li tippermetti lill-impriża biex tifhem l-Approċċ Ibbażat fuq il-Klassifikazzjonijiet Interni jew, kif applikabbli, il-mudell intern u l-limitazzjonijiet tiegħu, kif ukoll l-adegwatezza u li tkun xierqa, b'mod partikolari: (i) deskrizzjoni tal-Approċċ Ibbażat fuq Klassifikazzjonijiet Interni jew, kif applikabbli, mudell intern, inklużi l-inputs u l-fatturi ta' riskju, il-kwantifikazzjoni ta' parametri ta' riskju u l-metodi sottostanti, u l-metodoloġija ġenerali applikata; (ii) deskrizzjoni tal-iskop tal-użu tal-Approċċ Ibbażat fuq il-Klassifikazzjonijiet Interni jew, kif applikabbli, mudell intern; (iii) deskrizzjoni tal-mudell tal-proċess tal-validazzjoni u ta' proċessi oħra li jippermettu li tiġi mmonitorjata l-prestazzjoni tal-mudell, li l-adegwatezza tal-ispeċifikazzjoni tiegħu tiġi rieżaminata matul iż-żmien, u r-riżultati tal-Approċċ Ibbażat fuq il-Klassifikazzjonijiet Interni jew, kif applikabbli, mudell intern biex jitqabblu mal-esperjenza. 5. F'każ fejn il-koinvestitur jaqa' taħt il-punt (i) tal-paragrafu 1(b): (a) l-impriża tal-assigurazzjoni jew tar-riassigurazzjoni tiddokumenta b'mod ċar għal liema skala tal-kwalità kreditizja l-probabbiltà tal-inadempjenza prodotta mill-Approċċ Ibbażat fuq il-Klassifikazzjonijiet Interni tal-istituzzjoni tikkorrispondi; (b) l-immappjar tal-probabbiltajiet ta' inadempjenza tal-iskali tal-kwalità kreditizja mwettaq mill-impriża tal-assigurazzjoni jew tar-riassigurazzjoni jiżgura li, għall-bond jew self inkwistjoni, il-livell riżultanti tar-rekwiżit kapitali għar-riskju tal-firxa tas-submodulu msemmi fil-punt (d) tat-tieni subparagrafu tal-Artikolu 105(5) tad-Driettiva 2009/138/KE huwa xieraq; (c) l-immappjar huwa bbażat fuq it-Tabella 1 fl-Anness I tar-Regolament ta' Implimentazzjoni tal-Kummissjoni (UE) 2016/1799 (*5); (d) aġġustamenti jsiru b'mod prudenti għall-probabbiltajiet ta' inadempjenza qabel isir l-immappjar, waqt li jitqiesu l-fatturi kwalitattivi mniżżla fl-Artikolu 7 tar-Regolament ta' Implimentazzjoni (UE) 2016/1799; (e) isir aġġustament għall-probabbiltajiet ta' inadempjenza fi kwalunkwe sitwazzjoni minn dawn it-tnejn li ġejjin: (i) il-perjodu ta' żmien mill-Appoċċ Ibbażat fuq il-Klassifikazzjonijiet Interni jiddevja b'mod sinifikanti mill-perjodu ta' żmien ta' tliet (3) snin imniżżel fl-Artikolu 4(2) tar-Regolament ta' Implimentazzjoni (UE) 2016/1799; (ii) id-definizzjoni ta' inadempjenza użata fl-Approċċ Ibbażat fuq il-Klassifikazzjonijiet Interni tiddevja b'mod sinifikanti minn dik imniżżla fl-Artikolu 4(4) tar-Regolament ta' Implimentazzjoni. 6. F'każ fejn il-koinvestitur jaqa' taħt il-punt (ii) tal-paragrafu 1(b), il-mudell intern jiżgura li, għall-bond jew is-self inkwistjoni, il-livell riżultanti tar-rekwiżit kapitali għar-riskju tal-firxa tas-submodulu msemmi fil-punt (d) tat-tieni subparagrafu tal-Artikolu 105(5) tad-Direttiva 2009/138/KE huwa xieraq. (*5) Ir-Regolament ta' Implimentazjoni tal-Kummissjoni (UE) 2016/1799 tas-7 ta' Ottubru 2016 li jistabbilixxi l-istandards tekniċi ta' implimentazzjoni fir-rigward tal-immappjar tal-valutazzjonijiet tal-kreditu ta' isituzzjonijiet esterni tal-valutazzjoni tal-kreditu għar-riskju tal-kreditu b'konformità mal-Artikoli 136(1) u 136(3) tar-Regolament (UE) Nru 575/2013 tal-Parlament Ewropew u tal-Kunsill (ĠU L 275, 12.10.2016, p. 3)”;"